ഒമാനിലെ ഇന്ത്യന് സ്കൂളുകള് ഉടന് തുറന്നേക്കും മസ്കത്ത്: ഒമാനിലെ ഇന്ത്യന് സ്കൂള് വിദ്യാര്ഥികളുടെ വാക്സിനേഷന് നടപടികള് പൂര്ത്തിയാകാനാകുന്നു. ഒമാനിലെ മസ്കത്ത് ഒഴികെ ഭാഗങ്ങളില് ഇന്ത്യന് സ്കൂള് വിദ്യാര്ഥികളുടെ വാക്സിനേഷന് ഏതാണ്ട് പൂര്ണമായി കഴിഞ്ഞു. മസ്കത്ത് മേഖലയിലും 12 വയസ്സിന് മുകളിലുള്ള 70 ശതമാനം കുട്ടികളും വാക്സിനേഷന് നടത്തിക്കഴിഞ്ഞു. ബാക്കിയുള്ള കുട്ടികള്ക്കും വാക്സിനേഷന് നടത്താനുള്ള നടപടികള് പുരോഗമിക്കുന്നുണ്ട്. ഏതാനും ആഴ്ചകള്ക്കുള്ളില്തന്നെ ഇൗ നടപടികളും പൂര്ത്തിയാവും. വാക്സിനേഷന് നടപടികള് പൂര്ണമാവുന്നതോടെ ഇന്ത്യന് സ്കൂളുകളും തുറന്ന് പ്രവര്ത്തിക്കാന് സാധ്യതയുണ്ട്. സ്കൂളുകളിലും സുരക്ഷാസംവിധാനങ്ങള് ഒരുക്കേണ്ടതുണ്ട്. കോവിഡ് സുരക്ഷാമാനദന്ധങ്ങള് പൂര്ണമായി നടപ്പാക്കിയ ശേഷം മാത്രമായിരിക്കും സ്കൂളുകള്ക്ക് തുറന്ന് പ്രവര്ത്തിക്കാന് അധികൃതര് അനുവാദം നല്കുക.ബുധന്, വ്യാഴം ദിവസങ്ങളില് മസ്കത്ത് മേഖലയിലെ 12 വയസ്സിന് മുകളിലുള്ള വിദ്യാര്ഥികള്ക്ക് വാക്സിനേഷന് നടത്താന് പ്രത്യേക സൗകര്യം ഒരുക്കിയിരുന്നു. ആയിരക്കണക്കിന് വിദ്യാര്ഥികളാണ് രണ്ട് ദിവസങ്ങളിലായി ഒമാന് കണ്വെന്ഷന് ആന്ഡ് എക്സിബിഷന് സെന്ററില് വാക്സിനേഷന് എത്തിയത്. തലസ്ഥാനനഗരിയിലെ എല്ലാ ഇന്ത്യന് സ്കൂളുകളിലെയും 12 വയസ്സിന് മുകളിലുള്ള എല്ലാ കുട്ടികള്ക്കും വാക്സിനേഷന് സൗകര്യമൊരുക്കിയത് വന് തിരക്കിന് കാരണമാക്കി. എങ്കിലും കുറ്റമറ്റരീതിയിലാണ് കുട്ടികള്ക്ക് വാക്സിനേഷന് സൗകര്യം ഒരുക്കിയതെന്ന് രക്ഷിതാക്കള് പറയുന്നു. കുട്ടികള്ക്ക് ഫൈസര് വാക്സിനാണ് ലഭിച്ചത്. ഇത് സൗജന്യവുമായിരുന്നു. നേരത്തെ രജിസ്ട്രേഷന് നടത്തിയെങ്കിലും സ്കൂള് അധികൃതരില്നിന്നോ രക്ഷിതാക്കളില്നിന്നോ തുകയൊന്നും അധികൃതര് ഇൗടാക്കിയിട്ടില്ല. വാക്സിനേഷന് സെന്ററിലെത്തുന്ന വിദ്യാര്ഥികള്ക്ക് പ്രത്യേക പരിഗണനയാണ് അധികൃതര് നല്കിയത്. റെസിഡന്റ് കാര്ഡുള്ള കുട്ടികള്ക്ക് മാത്രമാണ് വാക്സിനേഷന് നല്കിയത്. ടോക്കണ് വാങ്ങി അരമണിക്കൂറിനകം എല്ലാ നടപടികളും അവസാനിക്കുന്ന രീതിയിലാണ് സൗകര്യം ഒരുക്കിയിരുന്നത്. കുട്ടികള്ക്ക് മാത്രം നൂറുകണക്കിന് കൗണ്ടറുകള് ഒരുക്കിയതിനാല് അധികം കാത്തിരിപ്പില്ലാതെ പെെട്ടന്ന് വാക്സിനേഷന് കഴിയും. കുടുംബത്തില് ഒരു കുട്ടിയുള്ളവര്ക്കും കൂടുതല് കുട്ടികള് ഉള്ളവര്ക്കും പ്രത്യേകം കൗണ്ടറുകള് ഏര്പ്പെടുത്തിയത് കൂടെ പോവുന്ന രക്ഷിതാക്കള്ക്കും വലിയ സൗകര്യമായി. എസ്.എം.എസ് ലഭിക്കാത്തവരുടെ രജിസ്ട്രേഷന് പ്രവേശന കവാടത്തില് പ്രത്യേക സൗകര്യങ്ങള് ഒരുക്കിയിരുന്നു. ആയിരക്കണക്കിന് വിദ്യര്ഥികള് രണ്ട് ദിവസങ്ങളില് വാക്സിനേഷനെത്തിയെങ്കിലും ഒരു പ്രയാസവും കാത്തിരിപ്പും ഉണ്ടായിട്ടില്ലെന്ന് വ്യാഴാഴ്ച വാക്സിനേഷന് പോയ അല് ഗൂബ്ര ഇന്ത്യന് സ്കൂളിലെ വിദ്യാര്ഥിയുടെ രക്ഷിതാവ് പറഞ്ഞു. നടപടിക്രമങ്ങള് കുറ്റമറ്റതായിരുന്നു.